SKRIFTLIG FORESPØRGSEL E-3358/01

af Lucio Manisco (GUE/NGL)og Giuseppe Di Lello Finuoli (GUE/NGL) til Rådet

(7. december 2001)

Om: Europæisk arrestordre og udlevering af mistænkte terrorister til USA

Vi slutter af forlydender i pressen, at USA og Den Europæiske Union er ved at udarbejde en aftale, der kan bane vej for udlevering af mistænkte terrorister til USA ved hjælp af den nye europæiske arrestordre, idet det sikres at dødsstraffen ikke finder anvendelse i visse tilfælde. Vi har tillige noteret os de globale løfter afgivet af den amerikanske EU-ambassadør Rockwell Schnabel, hvorefter dødsstraffen ikke vil finde anvendelse på mistænkte terrorister, der er udleveret fra Europa. I forbindelse med dette spørgsmål understregede den amerikanske ambassadør imidlertid, at det var nødvendigt, at en række lande ændrer noget, f.eks. deres forfatninger og han tilføjede, at der er enighed om at gennemføre dette.

Eftersom modstand mod dødsstraffen er et af de grundlæggende principper for EU, som er nedfældet i mange af medlemsstaternes forfatninger og i særlige love, og at de nye beføjelser, der er givet USA's præsident efter den 11. september 2001 (f.eks. at give militærdomstole kompetence til at dømme udlændinge mistænkt for terrorvirksomhed ved summarisk rettergang) ugyldiggør alle løfter afgivet af de amerikanske staters myndigheder eller forbundsmyndighederne, kan Rådet redegøre for den retlige karakter og rækkevidden af forhandlingerne med USA vedrørende dette emne, og understrege, at den er fast besluttet på ikke at indgå nogen aftale, som bringer i fare, begrænser eller ændrer EU's modstand mod dødsstraffen under alle omstændigheder, især forhold vedrørende udleveringsprocedurer i krisesituationer?

Svar

(25.-26. marts 2002)

Rådet gav (jf. konklusion III.7 af 20. september 2001) sin principielle tilslutning til at tilbyde USA forhandling af en aftale mellem Den Europæiske Union og USA på grundlag af TEU-traktatens artikel 38 om samarbejde i kriminalsager på terrorismeområdet.

Kort tid efter besøgte premierminister Guy Verhofstadt sammen med Kommissionens formand Romano Prodi USA. Ved den lejlighed gav præsident Georges Bush udtryk for, at han ønskede at fortsætte drøftelserne, og i et senere offentliggjort brev redegjorde han for nogle af sine tanker om dette spørgsmål.

Formandskabet har siden i overensstemmelse med Rådets ønske haft sonderende møder med USA for at få en bedre forståelse af, hvilken ekstra fordel en aftale om samarbejde i kriminalsager på terrorismeområdet kunne indebære. Disse sonderende møder er endnu ikke afsluttet.

Formelle forhandlinger kan først indledes, når Rådet har givet sin bemyndigelse hertil i overensstemmelse med fremgangsmåden i TEU-traktatens artikel 24. Der er endnu ikke givet en sådan bemyndigelse.

Ethvert forlydende om, at der skulle finde udlevering af personer sted fra medlemsstater til tredjelande på grundlag af bestemmelserne om den europæiske arrestordre, er ikke korrekte. Den europæiske arrestordre er kun tænkt som et instrument for samarbejde mellem EU's medlemsstater.

Ifølge TEU-traktatens artikel 6, stk. 2, respekterer Unionen de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder og således som de følger af medlemsstaternes fælles forfatningsmæssige principper. Dette gælder også, når Unionen handler i henhold til TEU-traktatens artikel 24 og 38.

På grundlag af erklæring nr. 1 om afskaffelse af dødsstraf, der er knyttet som bilag til Amsterdam-traktatens slutakt, er det helt klart, at en hvilken som helst aftale mellem Den Europæiske Union og et tredjeland skal respektere medlemsstaternes fælles forfatningsmæssige traditioner vedrørende afskaffelse af dødsstraffen.